CELEX: 32019R0463
Language: sk
Date: 2019-01-30 00:00:00
Title: Delegované nariadenie Komisie (EÚ) 2019/463 z 30. januára 2019, ktorým sa mení nariadenie Európskeho parlamentu a Rady (EÚ) 2015/2365, pokiaľ ide o zoznam oslobodených subjektov (Text s významom pre EHP)

22.3.2019   
               
               
                  SK
               
               
                  Úradný vestník Európskej únie
               
               
                  L 80/16
               
            
         DELEGOVANÉ NARIADENIE KOMISIE (EÚ) 2019/463
         z 30. januára 2019,
         ktorým sa mení nariadenie Európskeho parlamentu a Rady (EÚ) 2015/2365, pokiaľ ide o zoznam oslobodených subjektov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2365 z 25. novembra 2015 o transparentnosti transakcií financovania prostredníctvom cenných papierov a opätovného použitia (1), a najmä na jeho článok 2 ods. 4,
         keďže:
         
                     (1)
                  
                  
                     Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. Zmluvy sa prestanú uplatňovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (2)
                  
                  
                     Dohoda o vystúpení, ktorá bola dohodnutá medzi vyjednávačmi, obsahuje postupy, ktoré umožnia uplatňovanie ustanovení právnych predpisov Únie na Spojené kráľovstvo a v Spojenom kráľovstve aj po dátume, keď sa zmluvy prestanú uplatňovať na Spojené kráľovstvo. Ak uvedená dohoda nadobudne platnosť, nariadenie (EÚ) 2015/2365 vrátane výnimky uvedenej v článku 2 ods. 2 písm. a) uvedeného nariadenia sa bude uplatňovať na Spojené kráľovstvo a v Spojenom kráľovstve počas prechodného obdobia v súlade s uvedenou dohodou a prestane sa uplatňovať na konci uvedeného obdobia.
                  
               
                     (3)
                  
                  
                     Vystúpenie Spojeného kráľovstva z Únie by v prípade neexistencie akýchkoľvek osobitných ustanovení malo za následok, že výnimka pre členov Európskeho systému centrálnych bánk (ESCB), ostatné orgány členských štátov vykonávajúce podobné funkcie a iné verejné orgány Únie poverené riadením verejného dlhu alebo zasahujúce do riadenia verejného dlhu v článku 2 ods. 2 písm. a) nariadenia (EÚ) 2015/2365 sa už nebude uplatňovať na centrálnu banku Spojeného kráľovstva, ostatné orgány členských štátov vykonávajúce podobné funkcie ani na iné verejné orgány poverené riadením verejného dlhu alebo zasahujúce do riadenia verejného dlhu.
                  
               
                     (4)
                  
                  
                     Komisia vykonala posúdenie medzinárodného zaobchádzania s centrálnymi bankami a verejnými orgánmi poverenými riadením verejného dlhu alebo zasahujúce do riadenia verejného dlhu podľa právnych predpisov, ktoré sa majú uplatňovať v Spojenom kráľovstve, pokiaľ ide o transakcie financovania prostredníctvom cenných papierov po jeho vystúpení z Únie, a predložila svoje závery Európskemu parlamentu a Rade.
                  
               
                     (5)
                  
                  
                     Komisia v posúdení dospela k záveru, že centrálna banka a verejné orgány Spojeného kráľovstva poverené riadením verejného dlhu alebo zasahujúce do riadenia verejného dlhu by mali byť oslobodené od zúčtovacej a oznamovacej povinnosti podľa článku 4 a od opätovného použitia požiadaviek transparentnosti podľa článku 15 nariadenia (EÚ) 2015/2365.
                  
               
                     (6)
                  
                  
                     Orgány Spojeného kráľovstva poskytli uistenia týkajúce sa postavenia, práv a povinností členov ESCB, ako aj úmysel udeliť členom ESCB a ostatným orgánom členských štátov vykonávajúcim podobné funkcie a iným verejným orgánom v Únii povereným riadením verejného dlhu alebo zasahujúcim do riadenia verejného dlhu výnimku porovnateľnú tej, ktorá bola udelená v článku 2 ods. 2 nariadenia (EÚ) 2015/2365.
                  
               
                     (7)
                  
                  
                     Centrálna banka Spojeného kráľovstva, ostatné orgány členských štátov vykonávajúce podobné funkcie a iné verejné orgány poverené riadením verejného dlhu alebo zasahujúce do riadenia verejného dlhu v Spojenom kráľovstve by následne mali byť zaradené do zoznamu oslobodených subjektov uvedeného v nariadení (EÚ) 2015/2365.
                  
               
                     (8)
                  
                  
                     Nariadenie (EÚ) 2015/2365 by sa preto malo zodpovedajúcim spôsobom zmeniť.
                  
               
                     (9)
                  
                  
                     Komisia pokračuje v pravidelnom monitorovaní zaobchádzania s centrálnymi bankami a verejnými orgánmi oslobodenými od oznamovacej povinnosti a od opätovného použitia požiadaviek transparentnosti uvedenými v zozname v článku 2 ods. 2 nariadenia (EÚ) 2015/2365. Tento zoznam možno aktualizovať vzhľadom na vývoj regulačných mechanizmov v uvedených tretích krajinách a po zohľadnení akýchkoľvek nových relevantných zdrojov informácií. Takéto prehodnotenie by mohlo viesť k odstráneniu určitých tretích krajín zo zoznamu oslobodených subjektov.
                  
               
                     (10)
                  
                  
                     Toto nariadenie by malo nadobudnúť účinnosť čo najskôr a malo by sa začať uplatňovať odo dňa nasledujúceho po dni, ktorým sa nariadenie (EÚ) 2015/2365 prestane uplatňovať na Spojené kráľovstvo a v Spojenom kráľovstve,
                  
               PRIJALA TOTO NARIADENIE:
         
            Článok 1
            V článku 2 ods. 2 nariadenia (EÚ) 2015/2365 sa dopĺňa toto písmeno c):
            
               
                           „c)
                        
                        
                           centrálna banka, ostatné orgány členských štátov vykonávajúce podobné funkcie a iné verejné orgány poverené riadením verejného dlhu alebo zasahujúce do riadenia verejného dlhu v Spojenom kráľovstve Veľkej Británie a Severného Írska.“
                        
                     
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa odo dňa nasledujúceho po dni, ktorým sa nariadenie (EÚ) 2015/2365 prestane uplatňovať na Spojené kráľovstvo a v Spojenom kráľovstve.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. januára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 337, 23.12.2015, s. 1.